b'\n_START_ARTICLE_\nPosakonazol\n_START_SECTION_\nMehanizem delovanja\n_START_PARAGRAPH_\nPosakonazol zavira encim lanosterol-14\xce\xb1-demetilazo (CYP51), ki katalizira eno od klju\xc4\x8dnih stopenj v biosintezi ergosterola. Je bistveno mo\xc4\x8dnej\xc5\xa1i zaviralec tega encima kot itrakonazol.\n_START_SECTION_\nFarmakokinetika\n_START_PARAGRAPH_\nPosakonazol se po peroralni uporabi absorbira v treh do petih urah. Njegova razpolovna doba zna\xc5\xa1a okoli 35 ur, izlo\xc4\x8da pa se predvsem preko jeter. Ob zau\xc5\xbeitju hkrati z obrokom, bogatim z ma\xc5\xa1\xc4\x8dobami, je njegova biolo\xc5\xa1ka uporabnost vi\xc5\xa1ja od 90\xc2\xa0%, plazemska koncentracija pa se pove\xc4\x8da za \xc5\xa1tirikrat v primerjavi z dajanjem na te\xc5\xa1\xc4\x8de.\n_START_SECTION_\nFarmacevtske oblike\n_START_PARAGRAPH_\nPosakonazol je na voljo v farmacevtskih oblikah za peroralno uporabo, in sicer kot gastrorezistentne (\xc5\xbeelod\xc4\x8dnoodporne) tablete in peroralna suspenzija, ter za parenteralno uporabo (koncentrat za infundiranje). Prehod na peroralno uporabo je priporo\xc4\x8dljiv takoj, ko to dopu\xc5\xa1\xc4\x8da bolnikovo stanje.'